雪中觀梅
作者：方岳
朝代：宋

paragraphs: 一冬妍晴春意早，微茫已到閒花草。
山翁平生見事遲，未緝牛衣編稻藁。
明日是春那得寒，玄冥不作尋常看。
交割與春排當處，萬里瑶林列銀樹。
茅菴有詩人，肺渴方生塵。
不知誰何駟六虯兮上天作樂府，落筆殿前如有神。
帝咨汝岳錫圭土，佚以寬閒之野寂寞濱。
玉田界天旁無隣，有梅百本爲賓親。
昨夜枝上猶是月，今日枝上渾是雪。
春工未必辦此奇，縱使巧遲寧速拙。
雪詩不當梅花詩，詩成合報孤山知。
老逋醉眠呼不醒，霜竹付與何人吹。
古聲久不入俚耳，有詩寧似無詩時。
自撼枝頭供一嚼，了了此心清浄覺。
謂爲梅又冷冰冰，道是雪來香莫莫。